# **DECIZIA ETAPEI DE ÎNCADRARE**

## Nr. număr din zz.ll.aaaa

Ca urmare a solicitării de emitere a acordului de mediu adresate de **TRANSEASTERN VISTEA HIDROELECTRICA SPV IV SRL**, cu sediul în Str. BUZESTI, Nr. 50-52, Bucureşti - Sectorul 1, Judetul Bucureşti, , înregistrată la APM Suceava cu nr. 2200/09.03.2016, în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
2. **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

şi ca urmare a delegării de competenţă,

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei/şedinţelor Comisiei de Analiză Tehnică din data de 25.03.2016, că proiectul ***Lucrări de reabilitare captare CHEMP Slatina şi decolmatare şenale*** propus a fi amplasat în com. Slatina, sat Slatina nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. 2, pct. 3, lit. h;

b) Lucrările propuse constau în:

- îndepărtarea blocurilor din beton, prin separarea lor și mutarea în aval în gropile săpate în albie în urma afluierii, sau folosirea lor pentru protecția malurilor;

- demolarea disipatorului deja rupt și tasat;

- demolarea căciulii din beton adăugate pe coama pragului;

- buciardarea betoanelor rămase;

- montarea diblurilor metalice și turnarea noului prag conform planșelor anexate.

- refacerea integrală a disipatorului de energie - parțial degradat și a rizbermei - care nu mai există;

- completarea zidurilor de gardă mal drept și stâng, aval prag captare, în dreptul bazinului disipator;

- refacerea suprafețelor de beton deteriorate la profilul deversant al pragului, la culeile marginale și la elementele de beton ale prizei care prezintă defecțiuni;

- decolmatarea șenalului amonte prag, în scopul asigurării unei secțiuni de scurgere optimă a debitelor de viitură, a creării condițiilor de execuție ale unui nou disipator de energie.

Noul prag va fi construit din beton armat, ancorat cu dibluri metalice de pragul vechi, ce va constitui fundație în amonte. Aval de prag se va construi un disipator din beton armat, dimensionat pentru noua cădere, cu dinți pentru disiparea apei. Aval de disipator se va construi o risbermă cu aceiași lungime, pe toată deschiderea pragului, prizei și scării de pești.

Scara de pești, se va prelungi până la partea aval a disipatorului, se va construi din beton armat și va avea aceleași dimensiuni cu cea existentă.

Culeea de pe malul stâng va fi prelungită pe toată porțiunea disipatorului, va fi construită din beton armat și va fi legată prin dibluri metalice de cea existentă.

Disipatorul de energie, realizat din beton armat, va avea dimensiunile în plan L x l = 47 m x 8,3 m, fiind prevăzut cu dinți de disipare.

Risberma mobilă, realizată din anrocamente, va avea dimensiunile în plan L x l = 47 m x 8,3 m.

Se va realiza completarea zidurilor de gardă mal drept și stâng, aval prag captare, în dreptul bazinului disipator, cu zid de beton armat cu lățimea de 1,0 m, cota la coronament 518,90 mdMN (cotă care reprezintă și nivelul maxim al debitului de viitura Q1% ce trece peste cresta deversantă - sarcina pe prag este de 1,0 m) și lungimea L = 9,0 m.

Amonte de prag se vor decolmata aluviunile depuse, pentru facilitarea accesului apei spre priză și pentru tranzitarea viiturilor de calcul și de verificare în condiții de siguranță spre aval.

Decolmatarea șenalelor amonte și aval de prag se va realiza pe o suprafață de 8.000 mp - amonte prag. Adâncimea medie la care se va realiza decolmatarea este de cca. 0,5 m (diferența între cota pragului deversor și talvegul proiectat în fața pragului deversor va fi de 0,8 m).

Materialul rezultat din lucrările de decolmatare se va folosi pentru reamenajarea drumurilor locale de acces în amplasament. Lucrările de decolmatare se vor realiza cu utilaje cu care se poate asigura accesul în zonă, de ex. excavator, draglină. Lucrările de decolmatare se vor realiza în perioadele cu debite mici ale râului Suha Mică.

După finalizarea lucrărilor de construcţii, se va realiza evacuarea deşeurilor rezultate și transportul acestora la punctul de lucru al constructorului sau al beneficiarului, respectiv se va degaja albia pârâului Suha Mică de orice eventual obstacol aflat în albie.

Suprafețe ocupate de investiție:

- prag captare reabilitat: S = 47 x 5,4 m = 253,8 mp

- bazin disipator de energie reabilitat: S = 47 x 8,3 m = 390,1 mp

- risbermă mobilă: S = 47 x 8,3 m = 390,1 mp

- decolmatare șenal amonte prag captare S = 8.000 mp.

II. Motivele care au stat la baza luării deciziei etapei de încadrare în procedura de evaluare adecvată sunt următoarele:

- nu este cazul.

Condiţiile de realizare a proiectului:

a) la finalizarea lucrărilor toate suprafeţele de teren afectate vor fi readuse la starea şi în condiţiile iniţiale;

b) secţiunea de scurgere a apei va fi eliberată de orice material şi orice depozitări;

Proiectul propus nu necesită parcurgerea celorlalte etape ale procedurii de evaluare adecvată (se aplică pentru proiectele pentru care autoritatea competentă pentru protecţia mediului a decis că nu este necesară parcurgerea procedurii de evaluare adecvată).

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**ing. Vasile Oşean**

**Şef Serviciu Avize, Acorduri, Autorizaţii, Întocmit,**

i**ng. Constantin Burciu**  **ing. Doru Cojocaru**